आज हुए इस हादसे के बारे में उमेश और उसका सहयोगी मुखदेव सीधे तौर पर गैस एजेंसी के कारिंदों पर गैस चाेरी का आरोप लगा रहे हैं। वहीं इनके साथ झुलसा डिलिवरी बाॅय संदीप इस बात से नकार रहा है। उसका कहना है कि एक कंज्यूमर का सिलेंडर लीक हो जाने की शिकायत थी और जब इसे चैक किया जा रहा था तो अचानक इसमें आग लग गई। दूसरी ओर उमेश की मानें तो यहां अक्सर गैस सिलेंडरों से गैस चोरी की जाती है। आज सुबह भी जब उसकी पत्नी क्वार्टर के बाहर खाना बना रही थी तो अचानक धमाका हुआ, जिसमें देखते ही देखते उसकी पत्नी सोनिया और बेटा अनिकेत झुलस गए। साथ ही उसके साथ काम करने वाला एक पड़ोसी मुखदेव भी झुलस गया। इसी तरह का बयान घायल मुखदेव ने भी दिया है। उसने बताया कि वह सुबह काम पर जाने से पहले फ्रैश हो रहा था तो वहां गैस एजेंसी का डिलिवरी ब्वॉय और उसके साथी कारिंदे सिलेंडरों से गैस इधर की उधर कर रहे थे। अचानक क धमाका हुआ और इससे पहले कि वह कुछ समझ पाता, वह भी आग की चपेट में आ गया। मुखदेव ने यह भी बताया कि गैस चोरी करने में इसतेमाल सिलेंडर यहां एक दीपू नामक लड़के के कमरे में रखे जाते हैं।